Il-Papa jikkonferma: dawk flimkien iżda bla annullament jistgħu jitqarbnu
Dalwaqt jista' jkun li naraw koppji jitqarbnu li s'issa ma setgħux. Qed nitkellmu dwar Kattoliċi divorzjati li ma jikkwalifikawx għall-annullament iżda li xorta qedin flimkien u jixtiequ jitqarbnu. Din kienet waħda mit-temi diskussi b'ċertu interes fiż-żewġ sinodi dwar il-familja li seħħew fl-aħħar snin. Ir-Radju tal-Vatikan ikkonferma li hija awtentika ittra tal-Papa Franġisku li spiċċat inxterdet u li huwa bagħat lill-Isqfijiet ta' Bueno Aires. Fiha l-Papa jfaħħarhom għall-linji gwida pastorali li ħarġu dwar l-implimentazzjoni tal-Eżortazzjoni appostolika 'Amoris Laetitia'. Peress li din l-ittra inxterdet b'mod mhux uffiċjali, kien hemm ħafna spekulazzjoni dwar jekk hux minnu li l-Papa bagħat l-approvazzjoni tiegħu jew le. Fl-ittra tiegħu il-Papa saħaq dwar il-bżonn li divorzjati, anke jekk m'għandhomx l-annullament tal-Knisja, jkunu integrati, u dan jista' jkun anke permezz tas-sagramenti. "M'hemmx interpretazzjoni oħra" kiteb il-Papa – frażi b'saħħitha, riflessiva tar-rieda tiegħu. Din hija biss parti tradotta mill-linji gwida pastorali tal-Isqfijiet ta' Buenos Aires.